**Model Gweithredu Targed y Ffin**

**Cyngor Arbenigwyr i Weinidogion Cymru**

Gweler isod grynodeb o’r cyngor a roddwyd i Weinidogion Cymru gan yr Asiantaeth Safonau Bwyd, y Prif Swyddog Milfeddygol a’r Prif Swyddogion Iechyd Planhigion.

Mae pob un o’r tri yn argymell y dylai Gweinidogion Cymru fabwysiadu Model Gweithredu Targed y Ffin. Maent hefyd yn gytûn y byddai parhau â’r oedi cyn cyflwyno trefn ar gyfer archwilio nwyddau iechydol a ffytoiechydol (SPS) sy’n cael eu mewnforio yn peryglu bioddiogelwch y wlad. Bydd y risgiau hynny’n tyfu gydag amser – gan o bosib danseilio gallu’r DU i allforio ei nwyddau SPS ei hunan.

**Asiantaeth Safonau Bwyd (FSA)**

Mae’r FSA yn argymell y dylai Gweinidogion Cymru dderbyn y Model Gweithredu Targed (TOM). Barn yr FSA o hyd yw y dylid gosod mesurau rheoli cyn gynted â phosibl ar nwyddau o’r UE ond y gallem ddioddef beth oedi er mwyn eu rhoi ar waith yn well. Barn yr FSA yw:

* Er nad oes system o reoli mewnforion all ein diogelu’n llwyr rhag y risgiau, mae’r TOM yn rhoi lle i ni adolygu, esblygu a gwella systemau.
* Mae’r wybodaeth a geir trwy rag-hysbysu ac ardystio’n hanfodol i’r FSA allu lleihau’r risgiau. Caiff y data eu defnyddio i helpu i roi mesurau rheoli ymatebol a chymesur ar waith.
* Bydd diffiniad diwygiedig o QNIG (Northern Ireland Qualifying Goods) yn lleihau’r cyfleoedd i fasnachwyr yr UE osgoi mesurau ar gyfer rheoli SPS. Bydd hynny’n rhoi’r pwerau sy’n bod eisoes i Weinidogion weithredu os ceir bygythiad difrifol i iechyd pobl.
* Bydd angen i awdurdodau cymwys y DU weithio gyda’i gilydd i ddatblygu a chynnal systemau mesurau cydymffurfio effeithiol.

**Prif Swyddog Milfeddygol (CVO)**

Argymhellodd y Prif Swyddog Milfeddygol fod Gweinidogion Cymru’n cytuno ar y Model Gweithredu Targed. Y mae o’r farn:

* Y byddai’n gwella’r sefyllfa fel y mae trwy gyflwyno mesur sy’n seiliedig ar risg ar gyfer rheoli’r rhan fwyaf o fewnforion o’r UE. Dylid ei fabwysiadu’n ddi-oed er mwyn lleihau’r risg i fioddiogelwch.
* Rhaid sicrhau na fydd rhagor o oedi cyn ei roi ar waith, gan gynnwys cyflwyno hunan-hysbysiadau o fis Ionawr 2024 (sydd eisoes yn bod bobman arall ym Mhrydain Fawr) – dyma ddata hawdd eu holrhain a defnyddiol wrth baratoi ein Mannau Rheoli ar y Ffin.
* Bydd tynhau’r diffiniad o QNIG yn lleihau’r cyfleoedd cyfreithiol i osgoi mesurau rheoli, gan gynnwys trwy dargedu anghydymffurfio’n well gan leihau’r risg i fioddiogelwch.
* Mae’r risgiau a ddaw o fewnforio anifeiliaid byw’n fasnachol o fannau eraill trwy Ogledd Iwerddon, megis cŵn o Ddwyrain Ewrop, yn parhau. Mae’n bosibl hefyd y bydd cymhellion ariannol mawr ynghlwm wrth beidio â chydymffurfio â’r mesurau rheoli. Mae’r CVO yn argymell bod Gweinidogion Cymru’n parhau i bwyso am dynhau’r diffiniad o QNIG o ran anifeiliaid byw.
* Rhaid cymryd camau i sicrhau bod llwythi nad ydynt yn dod o dan y QNIG ac sy’n cyrraedd ar lwybrau anuniongyrchol trwy Ogledd Iwerddon yn cael eu harchwilio
* Rhaid canolbwyntio’n benodol ar fonitro mewnforion a chydymffurfiaeth, a dadansoddi’r data, er mwyn bwydo rheolaeth ar sail risg – gan gynnwys cydweithio â gweddill y DU a Gweriniaeth Iwerddon.
* Rhaid i Lywodraeth Cymru barhau i bwyso am fesurau atal anghydymffurfio a rhannu gwybodaeth, gydag adnoddau ac arian yn ôl y gofyn gan Lywodraeth y DU.
* Wrth i ni roi TOM ar waith ar y ffiniau, mae’n hanfodol bod Llywodraeth Cymru’n dal i weithio mewn ffordd gydweithredol ar hyd arfordir y gorllewin gyda Defra a Llywodraeth yr Alban ar roi’r mesurau ar waith ar gyfer rheoli mewnforio nwyddau SPS o’r UE a thu hwnt.

**Prif Swyddog Iechyd Planhigion (CPHO)**

Argymhellodd y CPHO y dylai Gweinidogion Cymru gytuno ar y Model Gweithredu Targed. Nododd y canlynol:

* Mae planhigion sydd wedi’u tyfu yn Iwerddon yn gymharol ddi-risg, ac mae’r elw posibl (o’i gymharu â masnachu anifeiliaid anwes er enghraifft) yn lleihau’r cymhelliant i fasnachwyr o’r UE fewnforio planhigion trwy Iwerddon.
* Mae’r rhan fwyaf o’r planhigion sy’n cael eu mewnforio i Gymru’n dod ar draws y Sianel drwy Loegr, felly mae’n bwysig cytuno ar drefn gydlynol ar lefel y DU gyfan i leihau’r risg i fioddiogelwch.
* Pan ddaw TOM i rym, bydd lefel y risg ar gyfer rhai cynnyrch planhigion yn ‘isel’ a chaiff adolygiad o’r risg ei gynnal wedi hynny ymhen rhai misoedd. Mae hyn yn dderbyniol ym marn y CPHO cyn belled â bod y risg yn cael ei asesu ar sail y dystiolaeth ddiweddaraf, fel bod cynnyrch yn gallu symud i fyny neu i lawr yn ôl lefel y risg ar sail asesiad o’r risg. Bydd hyn yn cadw’r ddysgl yn wastad rhwng y risg i fioddiogelwch ar y naill law a’r risg i fasnach ar y llall.
* Ond bydd symud rhai cynnyrch planhigion i gategori risg is yn golygu na fydd angen rhag-hysbysiad, gall hynny olygu na fydd gennym ddata ynghylch swm nwyddau a allai gael eu symud i fyny ar ôl adolygiad wedi hynny i lefel risg ‘canolig’